kaerle etc. doen condt allen luden nu zynde ende naemaels wesende
dat wy ontfangen hebben die oetmoedige supplicatie van ghysbrechten
nierekens lynen wevere woenende in onse vriheyt van turnhout
inhoudende hoe dat geleden es omtrint zeven jaeren hy twist
ende geschil hebbende tegen henneken de walsche es gebeurt dat hy
suppliant heeft sitten drincken te turnhout voirscreven inden schilt
van nassouen met zekeren goeden geselscape ende aldaer een langhe
wile gedroncken ende goede chiere gemaect hebbende es daer
inne comen die voirs. henneken de walsche vergeselscapt met
peeteren govarts seggende moiymoiy waer op hen eenighe
vanden gelachs genoten vraegden wat steenen zy hadden teerlingen
oft bickelen daer op die voirs. henneken antwordde ende
seyde soe hy suppliant verstont ick hebbe dingheren tselve dicwils
repeterende oneerlic genoech soe dat hy suppliant hem ten lesten
seyde ondere reverentie minter uwer suster mede ende grypende
metten selven een canne seyde gaet van hier want het es tyt
ende verheffende de selve suppliant zynen arm om naden voirs. henneken
te worpene schoot hem een meyssen toe die int voirs. gelach
comen was soe dat hy suppliant niet en wierp dwelck siende die
voirs. henneken seyde totten selven suppliant ick sal u noch heden
wel vinden ende hy wederom totten voirs. henneken had ick soe
wel geweer als ghye ghy en soudt nyet doen dat ghy doet
gaende alsoe corts daer nae vuyter voirs. herbergen nae huys om
zyn mess ende metten selven wederom keerende ende comende opte
merct van turnhout voers. heeft aldaer gevonden den voirs.
henneken ende peeteren ende achter hen alsoe comende heeft
hem de voirs. peeter ommegekeert vraghende den supplt suppliant
oft hy hen volgde waer op hy hen antwordde neen ick seggende
voirts wat soude ick u smiten ghy en hebt my noyt mesdaen ick
wilde wel dat ghy met henneken nyet meer en ghinght
ende alsoe van malcanderen sceydende zyn die selve peeter ende
henneken gegaen tot inden wildeman in heur gelach ende den
suppliant blivende gaende opte merct zyn zy luden wederomme
vuyt hueren gelage totter herbergen des suppliants gecomen
totter welcker hy insgelycks in zyn gelach quam ende alzoe
comende in eenen ganc achterwerts vuytgaende hoordde ende
werdt gewaere dat de voirs. peeter ende henneken vochten tegen
eenen zyner mede werckgeselle seggende totten selven hoeren soene
compter vuyte oft ghy sulter blyven welcke woerden alsoe
gesproken hebbende zyn terstont die voirs. peeter ende
henneken met noch een oft twee andere vuytgeloopen slaende
ende smitende opten voirs. suppliant die henlieden aldaer niet en
mesdeede noch aen en sprack hem alsoe quetsende dat hy vloyt
ende liep achter over een messie comende wederomme van voere
inne geloopen met zynen messe inde handt ende zeer berue#
van bloede gequetst ende geperturbeert zynde vant in zyn
gemoet aldaer den voirs. peeteren den selven gevende een oft
twee wonden in zyn hoot soe dat hy ter eerden viel van welcke
quetsueren die voirs. peeter es binnen vyff oft zessdagen daernae
aflivich worden zedert welcke quade fortune die voirs. suppliant
beduchtende rigeur van justicien hem altyt vuyt onsen
lande ende heerlicheyt van brabant gehouden heeft inde
welcke hy nyet en soude derren wedercomen bliven noch
converseren maer moeten bliven in vrempde landen in groote
kattivicheyt ende miserien alsoo hy seet en wordde hem
hier op $$ versien van onser gratien ende brieven van remissien
ons om de selve zeer oetmoedelyck biddende soe eest
dat wy desen aengesien geneg geneight wesende ter beeden
vanden voirs. suppliant ende willende hem in desen gracie ende
genade prefereren voer rigeur van rechte den selven suppliant
hebben in gevalle als boven quytgescouden vergeven ende
geremitteert scelden quyte vergeven ende remitteren vuyt
sunderlinger gratien by desen onsen brieve tfeyt ende
dootslach boven geruert met oyck alle offensien hetzy
corporelle oft criminelle daer inne hy ter zaken van
dien moegen gevallen zyn ende tegen ons ende
justicie mesdaen hebben stellende hem dien aengaende tot
zynder goeder famen ende name ende tot allen zynen goeden nyet
verbuert zynde op dat hy eenighe heeft ende hem restituerende
tot onsen lande van brabant ende anderssins soe hy d$ was
voer die gesciedenisse vanden voirs. feyte ende dootslage imponerende
hier op een eeuwich zwyghen ende silencie onsen procureur generael
in brabant ende allen anderen onsen ende onser vassallen
richteren dieneren ende dieneren dien dit eenichsins aengaen sal
moeghen satisfactie nochtans gedaen der pertien geinteresseerde
op dat die nyet gedaen en zy ende eenighe daer toe staet civilyck
alleenlyck behoudelic oyck ende in desen versien dat die voirs.
suppliant sal gehouden zyn tvoers. feyt ende dootslach aen ons te
beeteren ende dat civilyck alleenlyck ende insgelycx te
betaelene die redelycke costen van justicien hier om gedaen oft te
doene alter taxatien van onsen cancellier ende luyden van
onsen raede geordineert in brabant die wy daer toe committeren
by desen ontbieden daer omme ende bevelen den selven onsen
cancellier ende luyden van onsen voirs. raede dat geroepen voere
hen die ghene die daer toe behoiren geroepen te zyne zy procederen
wel ende getrouwelyck totten interinemente ende verificatie
van desen ende totter taxatien ende moderatien vander voirs.
civilder beeternisse ende costen van justicien ende dat gedaen
ende de voirs. civile beternisse getaxeert ende betaelt wesende
in handen vanden ghenen van onsen ontfangeren dien dat behoiren
sal die welcke sculdich sal zyn tot onsen proffite daer
aff reekeninge bewys ende reliqua te doene tallen tyde als
hy des sal wordden versocht zy ende voirts alle andere onse
richteren ende officieren vanden smalen heeren onss voirs. lants
van brabant dien dit aengaen sal moegen den voirs. suppliant
van deser onser gratien quytsceldingen ende remissien inder
manieren boven verclaert doen laten ende gedoogen peyselyck
vredelyck ende eeuwelyck genieten ende gebruycken sonder
hem $ daer inne te doene noch te laten gesciene in zynen
lyve oft goeden eenigen hinder stoot oft letsel ter contrarien
ende by alzoe hy oft zyn voirs. goeden ter causen van desen nu oft
naemaels becommert oft gearresteert waren die terstont ende
sonder vertreck stellen ende doen stellen tot geheelder ende
volcomender delivrantie ende ten eynde dat dit goet vast ende
gestantich zy ende blyve tot eeuwigen daghen hebben wy onsen
segel hier aen doen hanghen behoudelick ons in anderen dingen
onsen rechte ende anderen den hueren ghegeven in onser stadt
van bruessele inde maent van junio int jaer onssheeren duysent
vyffhondert ende tweendertich van onsen keyserycke tderde
ende van onsen rycken van castillien napels sisillien ende
anderen tseventhienste aldus stont ghescreven opde plycke
byden keyser ende geteekent de wiele visa recepta
ghecollacionneert tegens
doriginale brieven by mij
de cock